Užduotys

1. Lapo dydis – A4, kolonėlių skaičius lape – 4, paraštės: viršuje ir apačioje – 1,5 cm, kairėje ir dešinėje – 1 cm.
2. Sukurkite stilių Užduotys (šriftas – Verdana, šrifto stilius – italic, dydis – 10 pt / 10,5 pt, lygiavimas – Left Justify) ir pritaikykite jį užduotims.
3. Sukurkite stilių Antraštės (šriftas – Bookman Old Style, šrifto stilius – bold italic, dydis – 23 pt / 26 pt, lygiavimas – center) ir pritaikykite jį straipsnių antraštėms.
4. Sukurkite stilių Tekstai (šriftas – Arial, šrifto stilius – normal, dydis – 10,5 pt / 11,5 pt, lygiavimas – Left Justify, pastraipų pirmoji eilutė nuo krašto atitraukta – 0,5 cm, tarpai po pastraipų – 0,3 cm) ir pritaikykite jį tekstams.
5. Nubrėžkite reikalingas figūras, pakeiskite jų nuostatas pagal pateiktą pavyzdį (lapą).

**Tyrimo išvados: 22 proc. moksleivių visai nesportuoja**

**Maždaug penktadalis (22 proc.) Lietuvos moksleivių teigia visai nesportuojantys, o laisvalaikį praleidžia žiūrėdami televizorių, prie kompiuterio ar bendraudami su draugais. Mažai sportuojantys ar išvis vengiantys tai daryti motyvavo laiko ir noro tuo užsiimti stoka bei sporto klubų ir būrelių šalia trūkumu.**

Tai paaiškėjo VšĮ “Iniciatyvos fondas“ inicijavus Lietuvos moksleivių nuomonių dėl fizinio aktyvumo apklausą, kurią atliko tyrimų bendrovė RAIT.

Tyrimo duomenimis, 16 proc. Lietuvos moksleivių sportuoja kasdien, daugiau nei trečdalis (36 proc.) – 3 kartus per savaitę. Penktadalis respondentų (21 proc.) teigė sportu užsiimantys 1–2 kartus per savaitę, 3 proc. - kelis kartus per mėnesį, o 2 proc. - kartą per mėnesį ar rečiau. Šiek tiek daugiau nei penktadalis moksleivių (22 proc.) teigė visai nesportuojantys.

Sportuojančių retai ar visai nesportuojančių paklausus, ką jie veikia laisvalaikiu, 7 iš 10 respondentų (70 proc.) atsakė žiūrintys televizorių, daugiau nei pusė (po 55 proc.) leidžia laiką su draugais ir naudojasi kompiuteriu, ketvirtadalis skaito knygas (25 proc.) ir piešia (23 proc.). 12 proc. moksleivių groja kokiu nors muzikos instrumentu, 7 proc. dainuoja, o 5 proc. užsiima kita veikla.

“Tyrimu siekėme išsiaiškinti Lietuvos moksleivių nuomonę apie fizinį aktyvumą ir sportavimo įpročius. Aktyvus laisvalaikio praleidimo būdas yra būtinas siekiant sveikesnės savijautos. Deja, dalis Lietuvos jaunimo prioritetą teikia ne judėjimui, o kompiuterinėms technologijoms, televizoriui ir kitiems pasyviems užsiėmimams”, - sakė VšĮ “Iniciatyvos fondas” projektų koordinatorė Inga Smirnovienė.

Trečdalis (33 proc.) retai sportuojančių Lietuvos moksleivių nurodė, kad dažniau tai daryti trūksta laiko, kas šeštam (16 proc.) trūksta noro, o 13 proc. - sporto klubų, būrelių šalia. 11 proc. moksleivių atsakė, kad jiems visko užtenka. Šiek tiek rečiau buvo paminėtos priežastys, kad stinga valios, kantrybės ar užsispyrimo (6 proc.), kad neturi sąlygų sportuoti (5 proc.), kad grafikas netinkamas užsiimti sportu (5 proc.), trūksta tėvų palaikymo, paskatinimo (3 proc.). 13 proc. apklaustųjų nurodė kitus motyvus, o 11 proc. neišreiškė savo nuomonės šiuo klausimu.

# Per penkerius metus daugiausiai vaikų gavo Mato, Luko, Emilijos ir Gabijos vardus

**Per pastaruosius penkerius metus populiariausi vaikų vardai Lietuvoje buvo Matas, Lukas, Emilija ir Gabija, tai rodo Valstybinės lietuvių kalbos komisijos (VLKK) skelbiama analizė.**

Anot VLKK interneto svetainėje pateikiamos lentelės, 2006-2010 metais Lietuvoje gyventojų registre mergaitėms dažniausiai būdavo suteikiamas Emilijos vardas. Šis vardas minėtu laikotarpiu suteiktas 2490 mažylių.

Antras pagal populiarumą yra Gabijos vardas, jis suteiktas 2359 mergaitėms. Kamilėmis per penkerius metus pavadintos 2198, Gabrielėmis - 2045, Austėjomis - 1974 mažylės.

Vardyno pakomisės narės docentės Daivos Sinkevičiūtės teigimu, vertinant dažniausius mergaičių vardus pagal kilmę matyti, kad labiausiai mėgstami baltiški, krikščioniški ir vėlyvesni svetimos kilmės vardai, o tarp jų kaip atskirų vienetų daugiausia yra baltiškų vardų. Iš jų populiariausi mitologiniai vardai Gabija ir Austėja, kiti dažni vardai yra apeliatyviniai, atsiradę iš gamtinės semantikos žodžių. Mergaitėms po truputį vis dažniau suteikiami Ugnės, Rugilės, Saulės, Miglės, Liepos, Smiltės vardai.

Daugiausia 2006-2010 metais gimusių berniukų gavo Mato vardą. Šis vardas populiariausias nuo 2007-ųjų. Iš viso minėtu laikotarpiu Matais tapo 2635 berniukai.

Antroje vietoje - Luko vardas, jis suteiktas 2323 vaikams. Nojumi per minėtą laikotarpį pavadintas 2121 berniukas, Dovydu - 1586, Dominyku - 1477.

Anot D.Sinkevičiūtės, iš berniukų vardų lentelės matyti, kad dalis vardų traukiasi iš populiariųjų grupės: nuo 2006-ųjų dvidešimtuke nelieka Nedo, Pauliaus, nuo 2007-ųjų- Tomo, Eimanto, vėliau Tito, Deivido, Arno, Karolio vardų. Tačiau vis populiarėja Kajaus, Jokūbo, Emilio, Beno, Gusto, Pijaus ir Gabrieliaus vardai.

Pagal kilmę dažniausi 2006-2010 metais gimusių berniukų vardai yra tokie patys kaip ir mergaičių: baltiški, krikščioniški ir vėlyvesni svetimos kilmės vardai, o iš jų dažnesni germaniški vardai.